Najgore i najšokantnije u cijeloj priči jest činjenica da su ovi štenci nađeni između Šišana i Ližnjana, manje od kilometar od mjesta gdje su u studenom prošle godine nađena i dva štenca odrezanih i polomljenih nogu koja su morala biti uspavana

Volonteri pulske udruge za zaštitu životinja "Snoopy - friends for life" vidjeli su i doživjeli do sada svašta. Pa ipak, zadnji odlazak na teren potresao ih je i uzrujao do neslućenih granica. Prije nekoliko dana pokupili su iz grmlja pored Ližnjana leglo od osam štenaca u očajnom stanju, na rubu smrti, izgladnjelo i s problemima s dlakom.

Puni rana, crvi i krpelja

Pretpostavka je da je cijelo leglo u dobi od oko tri tjedna, zajedno s mamom, bilo izbačeno iz kuće ili dvorišta. U šumi su se polako pretvarali u žive mrtvace, uz ogromne bolove i strahotu žeđi i gladi. Mama im je u međuvremenu uginula.

- Mali borci sada jedu, piju, ali u njihovim očima je još uvijek samo užas, totalno su tupi, doznajemo od volontera udruge pod čijom je skrbi trenutno ovo "horor leglo".

Malci dobivaju najbolju moguću hranu i lijekove, ali trebat će, vele nam, puno sreće da prežive i puno vremena da zaliječe emocionalne i fizičke ožiljke.

- Uopće ne možemo opisati taj horor, koliko su se oni napatili i koliko još pate. Krpelji u otvorenim ranama, milijun buha, crva, glista i trakavica ispada iz njih. Pogledi su im prazni, tupi. Izmučeni su do krajnjih granica. Mama je bila pored njih mrtva. Navodno su je skupili šinteri pa smo pokušali doći do informacije je li imala čip, ali iz veterinarske nam opovrgavaju da su oni preuzeli lešinu. Leša više na lokaciji nema, pričaju nam iz ove udruge još uvijek u šoku. (PIŠE Borka PETROVIĆ)